Dr Iifluss vom Bauhuus isch so bedütend, ass in dr  Umgangssprooch dr Begriff Bauhuus hüfig mit dr Modärne in dr Architektur und im Design gliichgsetzt wird. Kunstgschichtlig isch es aber broblematisch, dr Bauhuusstil und d Entwicklige z Dütschland isoliert aazluege und Bauhuus as Stilbegriff, as Architekturstil oder Möbelstil, zu bruuche. D Entwürf und Arbeite vo Lehrer und Schüeler am Bauhuus wärde dorum as Deil vo Strömige gseh, wo länderübergrifend und lengerfristig gsi si, und under Begriff wie Funktionalismus, Klassischi Modärne, Neui Sachlichkeit, Internationale Stil oder Neus Baue iigordnet.